KIRJALLINEN KYSYMYS E-1065/00 esittäjä(t): Helmuth Markov (GUE/NGL) komissiolle. Juuri ajokortin saaneiden henkilöiden osuus tieliikenneonnettomuuksissa.



Virallinen lehti nro 053 E , 20/02/2001 s. 0065 - 0065



KIRJALLINEN KYSYMYS E-1065/00 esittäjä(t): Helmuth Markov (GUE/NGL) komissiolle (4. huhtikuuta 2000) Aihe: Juuri ajokortin saaneiden henkilöiden osuus tieliikenneonnettomuuksissa Juuri ajokortin saaneiden henkilöiden osuus tieliikenneonnettomuuksissa on tunnetusti ja tilastojen mukaan (ainakin Saksassa) suhteettoman suuri. Vuonna 1999 oli 1829-vuotiaiden osuus henkilöautoliikenteessä menehtyneistä 26 % ja loukkaantuneista 25 % (lähde: Saksan valtion tilastotoimiston raportti vuodelta 1999). Voiko komissio vastata tätä taustaa vasten seuraaviin kysymyksiin: 1. Onko tällaisia tilastoja tehty koko EU:n osalta? 2. Jos on tehty, kuinka suuri on menehtyneiden tai loukkaantuneiden nuorten kuljettajien osuus koko EU:ssa? 3. Onko komission mielestä ryhdyttävä toimiin, jotta asialle voidaan tehdä jotain ja tämä suuntaus voidaan pysäyttää? 4. Mihin toimiin EU voisi komission mielestä ryhtyä, jotta juuri ajokortin saaneiden henkilöiden osuutta onnettomuuksissa voitaisiin alentaa? 5. Pitääkö komissio mahdollisena sitä, että juuri ajokortin saaneiden henkilöiden ajoneuvojen maksimaalisen moottoritehon ylärajaksi asetettaisiin esimerkiksi 50 hevosvoimaa (vrt. nuorten moottoripyöränkuljettajien kuutiosenttimetrirajoitus Saksassa)? Loyola de Palacion komission puolesta antama vastaus (15. toukokuuta 2000) 1. Vastaavia tietoja on saatavilla yhteisön tasolla (vuoden 1999 tietoja ei tosin vielä ole käsitelty) onnettomuustilastoja koskevassa CARE-tietokannassa (tieliikenneonnettomuuksia koskevan yhteisön tietokannan perustamisesta 30. marraskuuta 1993 tehty neuvoston päätös 93/704/EY(1)). 2. Viime vuosina nuorten (1829-vuotiaiden) kuljettajien osuus tieliikenneonnettomuuksissa kuolleista on 14 muussa jäsenvaltiossa 24 prosenttia (laskettu osuutena ajoneuvoissa olleista). Samaan ikäryhmään kuuluvien nuorten onnettomuuksissa kuolleiden kuljettajien osuus kaikista onnettomuuksissa kuolleista kuljettajista on 38 prosenttia. 3. ja 4. Komissio on huolissaan tieliikenteen turvallisuudesta. Se julkisti huhtikuussa 1997 tieliikenteen turvallisuutta koskevan tiedonannon(2), jossa se ehdotti toimenpideohjelmaa vuosiksi 19972001. Komissio on myös julkaissut 17. maaliskuuta 2000 seurantakertomuksen(3), jossa asetetaan tärkeysjärjestykseen toimenpideohjelman loppuajan toimenpiteet kustannustehokkuusanalyysin perusteella. Tärkeimmät toimenpiteet koskevat EuroNCAPia (ajoneuvojen törmäystestaus), turvavöitä ja lasten turvaistuimia, alkoholin käyttöä, kevyiden ajoneuvojen nopeusrajoittimia, vaarapaikkojen hallintaa sekä autojen etuosien jalankulkijoille ja pyöräilijöille turvallisempaa muotoilua. Lisäksi seuraavaa viittä muuta toimenpidettä on syytä tarkastella tarkemmin: ajokortin myöntämiselle asetetut terveydentilaa koskevat vaatimukset, ajokoevaatimukset, ajovalojen käyttö päivällä, lääkkeiden vaikutus kuljettajan liikennekäyttäytymiseen sekä onnettomuuden jälkeinen hoito. Lopuksi kolmen seuraavan lisätoimenpiteen todettiin tarjoavan arvokasta tukea: onnettomuustilastojen CARE-tietokanta, integroitu tietojärjestelmä sekä ajoneuvostandardeja ja telematiikkaa koskeva tutkimus. 5. Komissiolla ei ole suunnitelmia ehdottaa tehorajoituksia nuorten tai aloittelevien kuljettajien käyttämiin ajoneuvoihin. (1) EYVL L 329, 30.12.1993. (2) KOM(97) 131 lopullinen. (3) KOM(2000) 125 lopullinen.